b"\n_START_ARTICLE_\nJes\xc3\xbas Pobre\n_START_SECTION_\nL'Hospici / Convent de Jes\xc3\xbas Pobre\n_START_PARAGRAPH_\nEmpla\xc3\xa7at al nucli urb\xc3\xa0 de Jes\xc3\xbas Pobre, \xc3\xa9s un conjunt format pel temple, actual esgl\xc3\xa9sia i parr\xc3\xb2quia, l'edifici que allotja les depend\xc3\xa8ncies conventuals i un entorn en el qual destaquen la casa del senyoret, que tanca la pla\xc3\xa7a aix\xc3\xad com l'hort del convent, circumdat per un mur de tanca que l'envolta._NEWLINE_L'hospici de Jes\xc3\xbas Pobre, d'orde francisc\xc3\xa0, fou fundat cap al 1642 per Fra Pere Esteve, conegut com el Pare Pere, important personatge en els temps de Felip IV de Castella. La seua fundaci\xc3\xb3 compta amb un vincle de la traject\xc3\xb2ria vital del religi\xc3\xb3s de D\xc3\xa9nia (1582-1658). Aquest francisc\xc3\xa0 descobr\xc3\xad una imatge de Jes\xc3\xbas jacent en el sepulcre, a la qual dedic\xc3\xa0 un altar en la coveta on vivia, al vessant del Montg\xc3\xb3. Al Pare Pere li devem el nom de Jes\xc3\xbas Pobre._NEWLINE_L'esgl\xc3\xa9sia es construeix al tercer quart del segle XVII; aix\xc3\xad ho atesten les inscripcions existents en les claus dels arcs de refor\xc3\xa7 de la volta de can\xc3\xb3 del temple, amb les dates de 1660 i 1668. \xc3\x89s un magn\xc3\xadfic exemple d'arquitectura conventual franciscana. L'ordre, aleshores, comptava amb destacats arquitectes que dissenyaven les traces i dirigien les obres dels nombrosos complexos mon\xc3\xa0stics que erigia._NEWLINE_L'actual edifici del convent es construeix al darrer quart del segle XVIII. A l'interior destaquen el pati regular amb pou central i les galeries de circulaci\xc3\xb3 perimetrals, el claustre. La data que hi ha esculpida sobre la llinda del portal principal, 1789, ens indica, probablement, l'any en qu\xc3\xa8 aquestes obres conclo\xc3\xafen. Davall d'aquesta data, el testimoni gr\xc3\xa0fic d'un taulellet cer\xc3\xa0mic molt deteriorat atesta el nom de qui sufrag\xc3\xa0 les despeses d'aquesta construcci\xc3\xb3: A EXPENSAS DE M. PEDRO JUAN PLA Y BELDA de Agullent._NEWLINE_Despr\xc3\xa9s de la desamortitzaci\xc3\xb3 i exclaustraci\xc3\xb3 de l'ordre, el convent pass\xc3\xa0 a mans privades. Malgrat les circumst\xc3\xa0ncies que envolten el seu proc\xc3\xa9s de deteriorament, el convent encara conserva, a m\xc3\xa9s de bona part de la seva arquitectura, vestigis importants dels panells cer\xc3\xa0mics que ornaven algunes estances i l'interior de les galeries del claustre._NEWLINE_En l'actualitat, els plafons cer\xc3\xa0mics, intensament restaurats, han estat empla\xc3\xa7ats al claustre baix i al pati. Un representa al Pare Pere agenollat davant la imatge de Jes\xc3\xbas Pobre En un altre, el francisc\xc3\xa0 amb els bra\xc3\xa7os oberts front el seu convent i, en una segona escena, a Fra Pere pregant a D\xc3\xa9u en el Montg\xc3\xb3.\n_START_SECTION_\nMedi ambient\n_START_PARAGRAPH_\nEl parc natural del Montg\xc3\xb3 ha sofert incendis anuals des d'abril de 1987 La calcinaci\xc3\xb3 del parc natural del Montg\xc3\xb3 es consum\xc3\xa0 en juny de 1996 amb un altre important incendi que arras\xc3\xa0 180 ha de pinar en la vessant de Jes\xc3\xbas Pobre.\n_START_SECTION_\nEconomia\n_START_PARAGRAPH_\nL'agricultura de Jes\xc3\xbas Pobre, segons dades d'un testimoni oral, era de sec\xc3\xa0. La part de les Valls estava en mans dels senyorets, les fam\xc3\xadlies riques del poble, que tenien el 90 per cent de les terres; posse\xc3\xafen les terres m\xc3\xa9s productives i conreaven la vinya que donava el ra\xc3\xafm de moscatell amb el que es feia la pansa. La part de la muntanya- que era penya principalment- pertanyia a les fam\xc3\xadlies amb menys recursos i estava plantada de garrofers, ametlers i oliveres. En els masos m\xc3\xa9s bons del terreny es plantaven tamb\xc3\xa9 ceps i es feia horta de sec\xc3\xa0. Tenien alguna llimera per a autoconsum.\n_START_SECTION_\nEsport a Jes\xc3\xbas Pobre\n_START_PARAGRAPH_\nJes\xc3\xbas Pobre, dins del seu entorn privilegiat permet practicar:_NEWLINE__ L'esport de muntanya per les sendes naturals del Parc Natural del Montg\xc3\xb3_NEWLINE__ Caminar i c\xc3\xb3rrer tant a peu com en bici pels seus camins rurals_NEWLINE_En les instal\xc2\xb7lacions exteriors del poliesportiu es pot jugar a front\xc3\xb3, front tenis, tenis, b\xc3\xa0squet, futbet,... i en l'interior del pavell\xc3\xb3 es pot practicar ioga, aer\xc3\xb2bic, tennis de taula,..._NEWLINE_Podem gaudir de l'esport del golf els 365 dies de l'any en el Club de Golf La Sella. Tamb\xc3\xa9 ens trobem amb el Club d'Atletisme La Faixa, per a aquells que els agrade la competici\xc3\xb3."